Her går politiet på halloween-fest
Med utskårede gresskar med blålys og oransje kriminalteknikerdresser dro forebyggende avdeling på Indre Østfold politistasjon på ungdomsfest. - Vi kan jo ikke treffe folk bak en kontorpult, så vi drar ut der folk er, sier politibetjent Patrick Karlsen til VG. Det var Timeout ungdomsklubb i i Askim som utfordret politiet om å kle seg ut til kveldens fest, så da måtte betjentene tenke kreativt. - Vi puttet blålys i gresskarene og hadde med lykter, sier Karlsen. Morsomt for klubben I kjelleren på den splitter nye politistasjonen i Askim fant de dressene som vanligvis brukes til ikke å legge igjen materiale som kan ødelegge åsteder. - Hva er det dere skal forestille? - Neeei, vi fant ut at vi er to store gresskar, ler Karlsen. - Og hva synes ungdommene? - Jeg tror de synes det var morsomt. Vi er ofte innom ungdomsklubben, så det er fint at de får se oss i en kul og uformell setting også, sier Karlsen. Å besøke ungdomsklubbene er noe politiets forebyggende enheter gjør for å skape tillit og få kontakt med de unge menneskene som bor i distriktet. Indre Østfold politistasjon i Askim ligger under Follo politidistrikt.
Forkledd som to store gresskar var politiet på ungdomsfest i Askim.